ראש ממשלת בלגיה

ראש ממשלת בלגיה (בהולנדית: Eerste minister van België; בצרפתית: Premier ministre de la Belgique; בגרמנית: Premierminister von Belgien) הוא המשרה הפוליטית הבכירה ביותר בבלגיה. למרות שהמשטר בבלגיה הוא מונרכיה חוקתית, במרוצת השנים החשיבות הפוליטית של מלך בלגיה נחלשה לאורך זמן, ואילו משרת ראש הממשלה הפכה בהדרגה ליותר חשובה.כמו כן, ראש ממשלת בלגיה חבר במועצה האירופית.

ראש הממשלה הראשון היה אטיין קונסטנטין דה ז'רלאש שכיהן בתפקיד בשנת 1831. נכון לשנת 2025, ראש ממשלת בלגיה הוא בארט דה ובר.

 התפתחות התפקיד 
למרות חשיבותו המהותית של התפקיד במערכת הפוליטית הבלגית, במשך שנים רבות לא הוגדר מעמדו המשפטי של ראש הממשלה בחוקה. למעשה, בתחילה התפקיד כלל לא הוזכר בחוקת בלגיה.

מאז הקמת המדינה בשנת 1830, ממשלות בלגיה נקראו לרוב על שמו של השר שהרכיב אותן, אולם לא הייתה לו עדיפות רשמית, בין היתר משום שהמלך נהג לעמוד בעצמו בראש מועצת השרים. עם הזמן, הורחבו סמכויותיו של מי שכונה "ראש הקבינט", אשר היה מציג את הרכב הממשלה למלך ויושב בראש המועצה בהיעדרו של המלך.

המונח "ראש ממשלה" הוכנס לשימוש רשמי בעקבות צו מלכותי שניתן ב-25 בנובמבר 1918. החל ממועד זה, נעשה בו שימוש במסמכים רשמיים. במקביל, פחת מעורבותו הישירה של המלך בניהול המועצה, ותפקידו הפוליטי של ראש הממשלה התחזק – אף כי לא הוגדר מעמדו הבכיר בחוק. במשך תקופה ארוכה נשא ראש הממשלה בתפקיד נוסף בממשלה, כגון שר חוץ או שר פנים.

לאחר מלחמת העולם השנייה, התבסס תפקידו של ראש הממשלה כראש הרשות המבצעת בפועל. מאחר שבלגיה נשלטת לרוב בידי ממשלות קואליציוניות, נדרש ראש הממשלה לשמש כמתווך בין שרים ממפלגות שונות.

רק עם הרפורמה החוקתית של 1970 הוכנס המונח "ראש הממשלה" לחוקה הבלגית (סעיף 86ביס, שכיום מופיע כסעיף 99, פסקה שנייה). הרפורמה החוקתית של 1993 קיבעה באופן מפורש את הקשר בין תפקיד ראש הממשלה לבין הרכבת הממשלה או פיטוריה.

 סמכויות 
פעילותו של ראש ממשלת בלגיה מגוונת ומורכבת, וקשה לסכמה באופן תמציתי. עם זאת, ניתן לחלק את עיקר עיסוקיו לארבעה תחומים עיקריים: הנהגת הממשלה וראשות מועצת השרים, ייצוג הממשלה כלפי מוסדות המדינה, ייצוג בלגיה בזירה הבינלאומית, ויצירת קשרים עם החברה האזרחית והציבור.

 ראש הרשות המבצעת 
ראש הממשלה משמש בראש ובראשונה כראש הרשות המבצעת. תפקיד זה כולל את ראשות מועצת השרים והקבינט המצומצם, ייעוץ עם שרים ומזכירי מדינה, עיון בתיקים השונים וחיפוש אחר פתרונות לקשיים אפשריים בין משרדי הממשלה. משום כך, הוא מקיים פגישות רבות, מנהל קשרים אישיים ומבצע עבודת עיון משמעותית. אף על פי שברשותו צוות עוזרים, על ראש הממשלה עצמו להוביל את הקווים המדיניים – ולא ניתן להחליף את מחויבותו האישית בניהול ענייני המדינה.

 נציג המוסדות 
ראש הממשלה הוא גם הפנים הקבועות של הממשלה כלפי מוסדות המדינה המרכזיים. באופן קבוע, הוא נפגש עם המלך – ראש המדינה החוקתי – אך עיקר חשיפתו מתבצעת מול הפרלמנט, שם חברי הפרלמנט והסנאט יכולים להעלות שאלות ולהזמין את ראש הממשלה להתייחס. כמו כן, הוא וממשלתו יכולים להניח הצעות חוק ולהסבירן בפני ועדות רלוונטיות. תפקיד זה דורש שיתוף פעולה הדוק בין הרשות המבצעת למחוקקת, לצד הופעות פומביות של ראש הממשלה והגנה על מדיניותו מעל בימת הפרלמנט.

 ייצוג בינלאומי 
בלגיה היא אחת ממדינות היסוד של האיחוד האירופי, נאט"ו, מועצת אירופה והאו"ם. כמדינה קטנה במרכז אירופה, לקשריה הבינלאומיים משקל רב עבור אזרחיה. ראש הממשלה, לצד שר החוץ, מקיים קשרים עם ממשלות וראשי ממשלות זרות, תוך שימת דגש על מעמדה של בלגיה בזירה הבינלאומית. ראש הממשלה משתתף בפסגות דו-שנתיות של מנהיגי האיחוד האירופי, מקיים ביקורים בילטרליים, מארח מנהיגים זרים, ומרבה לצאת לחו"ל כדי לייצג את האינטרסים של מדינתו.

 ראש הממשלה של כל האזרחים 
לבסוף, ראש הממשלה מהווה גם דמות מייצגת בפני הציבור הבלגי כולו. עליו להסביר את מדיניות הממשלה לאזרחים, להיפגש עם נציגי החברה האזרחית ולערוך סיורים ברחבי המדינה בשם הממשלה. לתקשורת תפקיד חשוב בכך – ראש הממשלה מקיים מסיבות עיתונאים שבועיות, מעניק ראיונות ומשתתף ביוזמות ציבוריות. מערכת פוליטית דמוקרטית מחייבת קשר ישיר בין האזרחים לראש הממשלה, והמפגשים הללו מאפשרים לו לשמוע את דעת הציבור ולהגיב לה.

 מינוי וסיום תפקיד 
באופן פורמלי, ראש הממשלה ממונה על ידי המלך, לצד השרים האחרים ומזכירי המדינה של הממשל הפדרלי. בפועל, המינוי משקף את תוצאות הבחירות לפרלמנט, ונעשה לאחר התייעצויות עם ראשי הסיעות הגדולות ואישי ציבור נוספים. כראש הממשלה, הוא הראשון להתמנות מבין כל השרים. בעוד המלך לא יכול לבצע כל פעולה ביצועית ללא הסכמה והאחריות של אותו שר האחראי על תחום הפעולה הביצועית שבכוונת המלך לעשות.

פיטוריו של ראש הממשלה מובילים גם לפיזור הממשלה כולה.  הוא גם יכול להעלות בפרלמנט הצבעת אמון בממשלתו. אם הצבעת האמון לא עוברת, דבר זה יוביל להתפטרות של הממשלה. הממשלה כולה מתפטרת אך ורק אם הממשלה נפלה בהצבעת אי אמון, אך אם ראש הממשלה מתפטר מסיבות אישיות או בריאותיות הממשלה ממשיכה לכהן תחת ראש ממשלה חדש.

מינוי של ראש ממשלה חדש נחתם על ידי ראש הממשלה המתפטר. לאחר מכן, ראש הממשלה החדש חותם על ההתפטרות של ראש הממשלה המתפטר. 

 ראו גם 
 מלכי בלגיה

 קישורים חיצוניים 




 הערות שוליים 

*
2017 02
קטגוריה:בלגיה: פוליטיקה
קטגוריה:ראשי ממשלות